ЗэзыдзэкIар Уэрэзей Афликщ
***
Ди нэм илъагъу псори нэкъыфIэщIщ,
Куууэ щIэгъэпщкIуащ дунейм и щэхур.
Нахуэу плъагъур умыщIу уи фIэщ,
Къэлъагъуф умылъагъум и нэхур.
***
Тхьэм ди натIэм къритхар зэгуэрым
ЗэтхъуэкIыну ди къарум дэмыхуэ.
Тхузэгъэзахуэм, зридгъэкъуфынущ дэ ар зыгуэру,
Зыри нэгъуэщIхэм къатедмыхыу, къеIыдмыхыу щIыхуэу.
***
Уи Iэгум ибгъэпщкIуэж гуфIэгъуэ махуэм
Къищэхуфкъым къэкIуэнум и щэхур.
ПцIым лъакъуэ щIэткъым, ар къыщIэщыжынущ.
ГъащIэр мыкIэншэ, ари иухынущ.
***
ЩIэныгъэм иIэкъым гъунапкъэ, купщIэ,
Уи нитIыр сэ нэхъ куууэ зыхызощIэ,
Уи плъэкIэм срегъэплъ нэгъуэщIу гъащIэм.
ГъащIэ Тхылъыр иухынущ сигу хигъэщIыу.
***
ЛIы Iущым къыщызжиIащ пщIыхьэпIэм:
«ПщIыхьым щынахуапIэкъым гуфIэгъуэр,
Сыт-тIэ,- жеIэр,- жейм ущIыдихьэхыр,
ЖейкIэ урикъунущ мащэм урахьэхым».
***
ТхьэмыщкIэщ цIыхур, пщылIу ехь и гъащIэр,
ЕщIэжыр езы цIыхуми зэрылIыщIэр,
ЩолIыщIэ, уеблэм, лъагъуныгъэм дежи.
Апхуэдэ лIыщIэ псом сэ сращхьэжи.
***
ПщIэншэрыпсэууэ куэдрэ упсэуну,
Уигу зызымыгъэнщIым ухуэлIыщIэну?
ЩыIэгъауэ пщIэрэ зыхузэфIэкIа
ИгъэнщIыфыну зэгуэрым игу щыкIар?
***
БлэлъэтакIэщ махуэр акъужь псынщIэу,
Аргуэру махуэ хигъэщIащ ди гъащIэм.
СыщIэфыгъужкъым сытетыхукIэ щIым
Си махуэ кIуам е къысхуимыгъэщIам.
***
ДыкъыздикIыр дэ дэнэ? Сыт гъуэгуанэ тщIэлъыр?
Сыт дыщIэпсэур дэ? КъитIэскъым акъыл пщалъэм.
Псэ къабзэ дапщэ дыгъэ пшэкIэплъым щIыгъуу
Исыжыр сахуэу? Дэнэ щыIэ я Iугъуэр?
***
Укъыщамылъхум зыми ущымыщIэт,
Укъалъхури, щыщIэ защIэу зэхалъхьащ уи гъащIэр.
Уи Iэпкълъэпкъ зызымыгъэнщIыжым и бжьыр
Уи плIэм дэдзи, ухъужынщ щхьэхуити къулеижьи.
***
Уи цIэр жыжьэ Iумэ, къофыгъуэнущ цIыхур,
Уунэрысмэ – къыпхуащIыфынущ шэчыр,
НэхъыфIкъэ зыми уэ и Iуэху лъэпкъ зумыхуэу,
Уи пIэ уисыжмэ, уэрами мелыIычыр?
***
Гупсысэ кIэншэм сэ сищIащи гъэр,
Симыгъэбауэу, зэщIекъузэ бгъэр.
Щхьэ сыкъэкIуа сэ мы дуней гугъусыгъум,
ЩикIунукIэ гъуэгур, сыщIымыгъуми?
***
ФщIы фи фIэщ, ажалым сэ сыщымышынэ,
Си гъащIэ тIэкIур сэ сохьыр сыпшынэу.
Зэгуэрым хьэхуу къызата мы си псэр
Сэ сIахыжынущ пIалъэр къызэрысу.
***
КIэщIу пхуэсIуэтэнщ си гухэлъ щэхур,
Псэр зыгъэнэщхъейр, схуэзыгъэнэхур,
Лъагъуныгъэр щIым здесхьэхынущ,
ЩIым ар сщIыгъуу сыкъыщIэкIыжынущ.
***
УсщIымыгъумэ, гуауэм сещI щхьэжагъуэ,
Дэнэ укIуами, нызохур уи лъагъуэр.
УщежьэжкIэ, уэ гу куэд уогъэхыщIэ,
Къэбгъэзэжмэ, псори мэхъу уи лIыщIэ.
***
Уэгум ит дыгъэр хуэгъэункIыфIынукъым пшэм,
Си гум гуауэм хузэIуихкъым зэи бжэр.
Сыт мурад мыIупщIхэм дащIыхуэпIащIэр?
Хуиту едвгъэхьэкI ди гъащIэ мащIэр.
